**OPĆI PROGRAM**

**MJERA POTICANJA RAZVOJA PODUZETNIŠTVA NA PODRUČJU GRADA RIJEKE**

**(„Službene novine Grada Rijeke“ broj 7/14 i 9/18)**

**-neslužbeni pročišćeni tekst -**

**I. OSNOVNE ODREDBE**

**Članak 1.**

Ovim Općim programom mjera poticanja razvoja poduzetništva na području grada Rijeke (u daljnjem tekstu: Program), uređuju se svrha i ciljevi Programa, korisnici i nositelji za provedbu mjera, područja iz Programa, sredstva za realizaciju mjera te provedba mjera koje predstavljaju potporu male vrijednosti.

Provedba mjera koje predstavljaju potporu male vrijednosti obavlja se sukladno pravilima Uredbe Komisije (EU) br. 1407/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske Unije L 352/1).

**Članak 2.**

Svrha ovoga Programa je stvaranje povoljnog poduzetničkog okruženja za djelovanje poduzetnika, razvijanje poduzetničke klime i osiguranje preduvjeta za razvoj poduzetničkih sposobnosti na području grada Rijeke (u daljnjem tekstu: grad).

**Članak 3.**

Ciljevi ovoga Programa su jačanje konkurentnog nastupa poduzetnika na tržištu, ostvarivanje praktičnog obrazovanja i boljeg informiranja u poduzetništvu, poboljšanje uvjeta raspoloživosti financijskih resursa, korištenja poduzetničke prostorne i informativne infrastrukture za realizaciju poduzetničkih poduhvata, podizanje razine poduzetničke kulture te rješavanje društvenih problema primjenom poduzetničkih načela.

Ciljevi iz stavka 1. ovoga članka ostvaruju se primjenom mjera usmjerenih jačanju konkurentnosti poduzetnika, novim oblicima obrazovanja i informiranja u poduzetništvu, razvoju financijskih mjera potpore poduzetništvu, razvoju poduzetničke infrastrukture, promicanju poduzetničke kulture na području grada i stvaranju društvenih vrijednosti.

**II. KORISNICI MJERA IZ PROGRAMA**

**Članak 4.**

Korisnici mjera iz ovoga Programa mogu biti subjekti malog gospodarstva utvrđeni zakonom kojim se uređuje poticanje razvoja malog gospodarstva, a koji su u cijelosti u privatnom vlasništvu sa sjedištem odnosno prebivalištem na području grada.

Iznimno od odredbe stavka 1. ovoga članka, korisnici pojedinih mjera mogu biti i gospodarski subjekti (neovisno o veličini, vlasničkoj strukturi te svom sjedištu odnosno prebivalištu), udruge i fizičke osobe ili drugi pravni oblici koji su kao korisnici pojedinih mjera utvrđeni ovim Programom.

**Članak 4.a**

Korisnici mjera, koje sukladno zakonskim propisima predstavljaju potporu male vrijednosti, ne mogu biti gospodarski subjekti koji djeluju u sektorima koji su isključeni iz područja primjene Uredbe iz članka 1. stavka 2. ovoga Programa, i to:

(a) potpore koje se dodjeljuju poduzetnicima koji djeluju u sektorima ribarstva i akvakulture, kako je obuhvaćeno Uredbom (EZ) br. 104/2000 (1),

(b) potpore koje se dodjeljuju poduzetnicima koji djeluju u primarnoj proizvodnji poljoprivrednih proizvoda,

(c) potpore koje se dodjeljuju poduzetnicima koji djeluju u sektoru prerade i stavljanja na tržište poljoprivrednih proizvoda, u sljedećim slučajevima:

- ako je iznos potpore fiksno utvrđen na temelju cijene ili količine takvih proizvoda kupljenih od primarnih proizvođača odnosno koje na tržište stavljaju navedeni poduzetnici,

- ako su potpore uvjetovane njihovim djelomičnim ili potpunim prenošenjem na primarne proizvođače,

(d) potpore za djelatnosti usmjerene izvozu u treće zemlje ili države članice, odnosno potpore koje su izravno povezane s izvezenim količinama, s uspostavom i funkcioniranjem distribucijske mreže ili s drugim tekućim troškovima povezanima s izvoznom djelatnošću,

(e) potpore koje se uvjetuju uporabom domaćih proizvoda umjesto uvezenih.

**III. NOSITELJ PROGRAMA**

**Članak 5.**

Nositelj provedbe ovoga Programa je Grad Rijeka (u daljnjem tekstu: Grad),Odjel gradske uprave za poduzetništvo.

Osim Grada, u provedbi pojedinih mjera iz Programa, sudjeluju i pravne osobe koje su Programom utvrđene kao nositelji provedbe pojedinih mjera.

**IV. PODRUČJA PROGRAMA**

**Članak 6.**

Ovim Programom obuhvaćena su sljedeća područja poticanja razvoja poduzetništva:

1. Jačanje konkurentnosti poduzetnika,
2. Novi oblici obrazovanja i informiranja u poduzetništvu,
3. Financiranje poduzetništva,
4. Razvoj poduzetničke infrastrukture,
5. Promicanje poduzetničke kulture,
6. Stvaranje društvenih vrijednosti primjenom poduzetničkih načela.

**1**. **Jačanje konkurentnosti poduzetnika**

**Članak 7.**

Mjere iz područja Programa “Jačanje konkurentnosti poduzetnika” utvrđuju se kako slijedi:

1.1.

|  |  |
| --- | --- |
|  | **Subvencioniranje certificiranja proizvoda i procesa** |
| **Ciljevi** | Stvaranje povoljnijih uvjeta za uvođenje sustava upravljanja kvalitetom, okolišem i energijom, certificiranje sukladnosti proizvoda i usluga prema međunarodno priznatim standardima i normama |
| **Nositelj** | Grad, Odjel gradske uprave za poduzetništvo |
| **Korisnici** | Subjekti malog gospodarstva koji su u cijelosti u privatnom vlasništvu, sa sjedištem odnosno prebivalištem na području grada |
| **Provedba** | Sredstva se dodjeljuju za troškove uvođenja i implementacije sustava upravljanja kvalitetom, okolišem i energijom kao i postupka recertifikacije u visini od 50% od iznosa opravdanih troškova (bez PDV-a)  Najniži iznos bespovratnih sredstava koji se po ovoj mjeri može dodijeliti pojedinom poduzetniku iznosi 1.500,00 kuna, a najviši 15.000,00 kuna |

1.2.

|  |  |
| --- | --- |
| **Mjera** | **Subvencioniranje izgradnje brenda proizvoda i/ili usluga** |
| **Ciljevi** | Povećanje prepoznatljivosti i atraktivnosti proizvoda i/ili usluga, odnosno povećanje njihove vrijednosti na tržištu |
| **Nositelj** | Grad, Odjel gradske uprave za poduzetništvo |
| **Korisnici** | Subjekti malog gospodarstva koji su u cijelosti u privatnom vlasništvu, sa sjedištem odnosno prebivalištem na području grada |
| **Provedba** | Sredstva se dodjeljuju za troškove definiranja vizualnog identiteta (logotipa, naziva i tipografije), kreiranja strategije razvoja brenda i provedbe medijske kampanje u visini od 50% od iznosa opravdanih troškova (bez PDV-a)  Najniži iznos bespovratnih sredstava koji se po ovoj mjeri može dodijeliti pojedinom poduzetniku iznosi 2.000,00 kuna, a najviši 15.000,00 kuna |

1.3.

|  |  |
| --- | --- |
| **Mjera** | **Poticanje udruživanja gospodarskih subjekata** |
| **Ciljevi** | Poticaj gospodarskim subjektima na udruživanje u svrhu nastajanja višeg stupnja finalizacije zajedničkog proizvoda ili usluge |
| **Nositelj** | Grad, Odjel gradske uprave za poduzetništvo |
| **Korisnici** | Klasteri - subjekti malog gospodarstva koji imaju sjedište na području grada ili udruge čija je svrha promicanje gospodarskih interesa njihovih članica koje:  a) imaju sjedište na području grada  b) imaju barem jednu članicu sa sjedištem na području grada |
| **Provedba** | Sredstva se dodjeljuju za troškove izrade studije opravdanosti osnivanja udruga (klastera), izrade plana i programa rada, izrade dizajna zajedničkog proizvoda, promociju zajedničkog proizvoda ili usluge, ulaganja u razvoj i nabavu novih tehnologija (uključujući transfer tehnologije), ispitivanja, atestiranja i zaštite proizvoda, uvođenja sustava upravljanja kvalitetom, normi i znakova kvalitete, obrazovanja i usavršavanja voditelja udruga (klaster menadžera) te operativne troškove voditelja udruga (klastera) u visini od 50% pojedinog troška (bez PDV-a)  Najniži iznos bespovratnih sredstava koji se po ovoj mjeri može dodijeliti pojedinom klasteru / udruzi iznosi 10.000,00 kuna, a najviši 50.000,00 kuna  Uvjet za ostvarenja prava na subvenciju za operativne troškove voditelja je da voditelj udruge (klastera) ima prebivalište na području grada  Operativni troškovi voditelja udruga (klastera) subvencioniraju se najdulje 2 godine uzastopno |
| **Izuzeće** | Ako prijavitelj ostvari subvenciju u okviru ove mjere, neće moći koristiti subvenciju za isti trošak po drugim mjerama subvencioniranja iz ovoga Programa |

1.4.

|  |  |
| --- | --- |
| **Mjera** | **Subvencioniranje uvođenja IT sustava i aplikacija u poslovanje** |
| **Ciljevi** | Poticaj poduzetnicima na uvođenje informacijskih sustava i aplikacija u procese odlučivanja, upravljanja i promocije te informatizaciju poslovnih procesa koji dovode do povećanja efikasnosti u poslovanju (marketing informacijski sustav, *FLEET management*, *Business inteligence* sustavi, poslovni softveri, dizajn i izrada mrežnih stranica te sve vrste web i mobilnih aplikacija). |
| **Nositelj** | Grad, Odjel gradske uprave za poduzetništvo |
| **Korisnici** | Subjekti malog gospodarstva koju su u cijelosti u privatnom vlasništvu, sa sjedištem odnosno prebivalištem na području grada |
| **Provedba** | Sredstva se dodjeljuju za troškove uvođenja informacijskih sustava i aplikacija te informatizaciju poslovnih procesa u visini od 50% od iznosa opravdanih troškova (bez PDV-a)  U opravdane troškove ulaze i troškovi nabave elektroničke i informatičke opreme koja čini cjelinu sa softverskim rješenjima kako je opisano u ciljevima mjere  Najniži iznos bespovratnih sredstava koji se po ovoj mjeri može dodijeliti pojedinom poduzetniku iznosi 2.000,00 kuna, a najviši 20.000,00 kuna |
| **Izuzeće** | Troškovi nabavke samo hardverskih komponenti elektroničkih uređaja, održavanja i/ili hostinga te troškovi komunikacijske opreme (pametni telefoni, pametni satovi, *smart* home) i multimedije (tv uređaji, *media player-i*, prijenosna multimedija) nisu prihvatljivi |

1.5.

|  |  |
| --- | --- |
| **Mjera** | **Subvencioniranje troškova implementacije industrijskog dizajna** |
| **Ciljevi** | Poticaj poduzetnicima u implementaciji industrijskog dizajna za oblikovanje novih i unapređenje postojećih proizvoda |
| **Nositelj** | Grad, Odjel gradske uprave za poduzetništvo |
| **Korisnici** | Subjekti malog gospodarstva koji su u cijelosti u privatnom vlasništvu, sa sjedištem odnosno prebivalištem na području grada |
| **Provedba** | Sredstva se dodjeljuju za troškove nabave i implementacije industrijskog dizajna u novi ili unaprijeđeni proizvod, u visini od 50% troškova (bez PDV-a)  Najniži iznos bespovratnih sredstava koji se po ovoj mjeri može dodijeliti pojedinom poduzetniku iznosi 5.000,00 kuna, a najviši 30.000,00 kuna |

1.6.

|  |  |
| --- | --- |
| **Mjera** | **Subvencioniranje nabave i ugradnje strojeva i opreme** |
| **Ciljevi** | Poticanje proizvodnje, povećanje konkurentnosti proizvoda i usluga ulaganjem u nove tehnološki naprednije strojeve i opremu, poticanje razvojnog istraživanja te unapređenje tehnoloških postupaka u svrhu zaštite okoliša |
| **Nositelj** | Grad Rijeka, Odjel gradske uprave za poduzetništvo |
| **Korisnici** | Subjekti malog gospodarstva koji su u cijelosti u privatnom vlasništvu, sa sjedištem odnosno prebivalištem na području grada i koji su prema Nacionalnoj klasifikaciji djelatnosti registrirani za obavljanje djelatnosti Prerađivačke industrije, područje C od odjeljka 10 do 31. Opskrba vodom; uklanjanje otpadnih voda, gospodarenje otpadom te djelatnosti sanacije otpada, područje E od odjeljka 36 do 39, Stručne, znanstvene i tehničke djelatnosti, područje M, Odjeljak 72., Skupina 72.1.  Korisnici u dijelu ove mjere (za nabavu i ugradnju opreme) mogu biti subjekti malog gospodarstva koji su u cijelosti u privatnom vlasništvu, sa sjedištem odnosno prebivalištem na području grada neovisno o registraciji temeljem Nacionalne klasifikacije djelatnosti |
| **Provedba** | Korisnicima koji su registrirani za gore navedene djelatnosti Prerađivačke industrije sredstva se dodjeljuju za troškove nabave i ugradnje te najma novih strojeva i opreme (strojevi i oprema za proizvodnju, obradu i doradu, tehnološki napredniji strojevi i oprema koji korisniku podižu kvalitetu proizvoda) u visini od 50% od iznosa opravdanih troškova (bez PDV-a). Najniži iznos bespovratnih sredstava koji se može dodijeliti pojedinom poduzetniku iznosi 5.000,00 kuna, a najviši 70.000,00 kuna  Ostalim korisnicima sredstva se dodjeljuju za troškove nabave i ugradnje te najma nove opreme (sve djelatnosti prema NKD-u osim prethodno navedene) u visini od 50% od iznosa opravdanih troškova (bez PDV-a). Najniži iznos bespovratnih sredstava koji se može dodijeliti pojedinom poduzetniku iznosi 2.000,00 kuna, a najviši 20.000,00 kuna |
| **Izuzeće** | Troškovi nabave velikih radnih strojeva u području građevinarstva i transporta (strojevi za iskope i zemljane radove, strojevi za prijevoz i prijenos tereta, strojevi za bušenje, strojevi za ravnanje i nabijanje zemlje te završne radove), troškovi nabave i najma prijevoznih sredstava te ulaganja u poljoprivredne strojeve i opremu nisu prihvatljivi |

1.7.

|  |  |
| --- | --- |
| **Mjera** | **Subvencioniranje troškova poduzetnika početnika** |
| **Ciljevi** | Poticaj povećanju broja gospodarskih subjekata i gospodarskih aktivnosti |
| **Nositelj** | Grad Rijeka, Odjel gradske uprave za poduzetništvo |
| **Korisnici** | Subjekti malog gospodarstva koji su u cijelosti u privatnom vlasništvu, sa sjedištem odnosno prebivalištem na području grada  Poduzetnikom početnikom smatra se gospodarski subjekt koji je upisan u odgovarajući registar u razdoblju ne dužem od dvije godine do dana podnošenja prijave na javni poziv iz članka 14. stavka 1. ovoga Programa |
| **Provedba** | Sredstva se dodjeljuju za troškove pri pokretanju gospodarske aktivnosti za nabavu opreme, alata, inventara i zaštitnih sredstava, uređenje poslovnog prostora, izradu poslovnog plana, konzultantske usluge, potrebnu izobrazbu te izradu mrežne stranice i vizualnog identiteta tvrtke u visini od 80% od iznosa opravdanih troškova (bez PDV-a)  Najniži iznos bespovratnih sredstava koji se po ovoj mjeri može dodijeliti pojedinom poduzetniku iznosi 2.000,00 kuna, a najviši 30.000,00 kuna |
| **Izuzeće** | Troškovi za kupnju vozila, najma poslovnog prostora, troškovi osnivanja odnosno registracije i osnivački kapital za trgovačka društva nisu prihvatljivi  Ako prijavitelj ostvari subvenciju u okviru ove mjere, neće moći koristiti subvenciju za isti trošak po drugim mjerama subvencioniranja iz ovoga Programa |

1.8.

|  |  |
| --- | --- |
| **Mjera** | **Subvencioniranje troškova izrade projektnih prijedloga za sufinanciranje iz fondova Europske unije** |
| **Ciljevi** | Cilj ove mjere je povećati broj prijava projekata za financiranje iz fondova EU od strane subjekata malog gospodarstva |
| **Nositelj** | Grad Rijeka, Odjel gradske uprave za poduzetništvo |
| **Korisnici** | Subjekti malog gospodarstva koji su u cijelosti u privatnom vlasništvu, sa sjedištem odnosno prebivalištem na području grada |
| **Provedba** | Sredstva se dodjeljuju za troškove savjetodavnih usluga pri izradi projektne prijave: priprema i analiza sadržaja projekta (ciljne grupe, dionici, analiza sektora), analiza problema, osmišljavanje ciljeva i očekivanih rezultata projekta te ostvarivih indikatora rezultata, finalizacija logičke matrice, izrada *concept note-a*, razrada aktivnosti i radnih paketa, identifikacija projektnih partnera, popunjavanje obrazaca prijave i priprema popratne dokumentacije za prijavu na natječaj u visini od 50% od iznosa opravdanih troškova (bez PDV-a)  Najniži iznos bespovratnih sredstava koji se po ovoj mjeri može dodijeliti pojedinom poduzetniku iznosi 3.000,00 kuna, a najviši 30.000,00 kuna |

1.9.

|  |  |
| --- | --- |
| **Mjera** | **Sufinanciranje razvoja komercijalizacije inovativnih proizvoda ili usluga** |
| **Ciljevi** | Potaknuti razvoj inovacija i tržišne uspješnosti novih ili bitno izmijenjenih proizvoda i/ili usluga koje nositeljima inovacijskog procesa pružaju konkurentnu prednost na tržištu |
| **Nositelj** | Grad, Odjel gradske uprave za poduzetništvo i Zaklada FIPRO |
| **Korisnici** | Subjekti malog gospodarstva koji su u cijelosti u privatnom vlasništvu, sa sjedištem odnosno prebivalištem na području grada |
| **Provedba** | Dodjela nepovratnih subvencija nositeljima inovacijskog procesa čiji poslovni koncepti pokazuju tržišni potencijal, a sve u skladu s pravilima Zaklade FIPRO  Sredstva se dodjeljuju za troškove razvoja ideje, izrade prototipa, izrade plana komercijalizacije inovacije ili savjetodavne usluge pri izradi plana komercijalizacije inovacije, testne primjene te troškove podnošenja prijave za zaštitu intelektualnog vlasništva kod Državnog zavoda za intelektualno vlasništvo Republike Hrvatske, u visini od 80% od iznosa opravdanih troškova (bez PDV-a)  Najniži iznos bespovratnih sredstava koji se po ovoj mjeri može dodijeliti pojedinom poduzetniku iznosi 35.000,00 kuna, a najviši 70.000,00 kuna |

**2. Novi oblici obrazovanja i informiranja u poduzetništvu**

**Članak 8.**

Mjere iz područja Programa “Novi oblici obrazovanja i informiranja u poduzetništvu” utvrđuju se kako slijedi:

2.1.

|  |  |
| --- | --- |
| **Mjera** | **Programi razvoja poduzetničkih sposobnosti mladih** |
| **Ciljevi** | Razvoj kreativnosti i inovativnosti te poduzetničkih kompetencija |
| **Nositelji** | Grad, Odjel gradske uprave za poduzetništvo s partnerima |
| **Korisnici** | Učenici sedmog i osmog razreda osnovnih škola i učenici srednjih škola na području grada |
| **Provedba** | Izrada prijedloga kurikuluma i organizacija provedbe Sufinanciranje troškova pohađanja Programa za korisnike |

2.2.

|  |  |
| --- | --- |
| **Mjera** | **Projekti: “Učeničke zadruge”** |
| **Ciljevi** | Stvaranje poduzetničke klime u školama, razvoj motoričkih i poduzetničkih znanja i vještina učenika |
| **Nositelji** | Osnovne škole Grada |
| **Korisnici** | Učeničke zadruge |
| **Provedba** | Sufinanciranje troškova opreme i materijala potrebnog za rad zadruga, najviše do 3.000,00 kuna. Sufinanciranje troškova predavača iz područja industrijskog dizajna, a najviše 1.500,00 kuna |

2.3.

|  |  |
| --- | --- |
| **Mjera** | **Startup inkubator** |
| **Ciljevi** | Stvaranje poticajnog okuženja za samozapošljavanje mladih kroz realizaciju vlastitih poslovnih ideja, jačanje radnih kompetencija za zapošljivost mladih i utjecaj na razvoj poduzetničke kulture mladih |
| **Nositelj** | Grad, Odjel gradske uprave za poduzetništvo |
| **Korisnici** | Mladi do 29 godina starosti i studenti |
| **Provedba** | Provedba programa inkubiranja u trajanju do 6 mjeseci prema posebnom Programu. Potpora za prezentaciju poslovnih ideja i rješenja pojedinaca i timova koji su prošli program inkubacije, na događanjima međunarodne startup scene na temelju preporuka Programskog vijeća Startup inkubatora Rijeka |

2.4.

|  |  |
| --- | --- |
| **Mjera** | **Subvencioniranje troškova stručnog osposobljavanja i usavršavanja zaposlenika** |
| **Ciljevi** | Poticaj poduzetnicima za usavršavanje zaposlenika radi postizanja konkurentne prednosti i zadržavanje stručne osposobljenosti zaposlenika |
| **Nositelji** | Grad, Odjel gradske uprave za poduzetništvo |
| **Korisnici** | Subjekti malog gospodarstva koji su u cijelosti u privatnom vlasništvu, sa sjedištem odnosno prebivalištem na području grada |
| **Provedba** | Sredstva se dodjeljuju za troškove stručnog osposobljavanja i usavršavanja zaposlenika subjekata malog gospodarstva kroz formalne i neformalne oblike osposobljavanja (tečajevi, seminari, savjetovanja, radionice) kojima se osigurava kontinuirano podizanje stručnih znanja zaposlenika od značaja za obavljanje poslova njihova radnog mjesta u visini od 50% od iznosa opravdanih troškova (bez PDV-a)  Najniži iznos bespovratnih sredstava koji se po ovoj mjeri može dodijeliti pojedinom poduzetniku iznosi 1.000,00 kuna, a najviši 15.000,00 kuna |
| **Izuzeće** | Troškovi nastali u okviru formalnog obrazovanja (u nekoj obrazovnoj ustanovi prema definiranom nastavnom planu i programu) kojima se stječu srednjoškolska ili akademska zvanja nisu prihvatljivi |

2.5.

|  |  |
| --- | --- |
| **Mjera** | **Promicanje deficitarnih zanimanja** |
| **Ciljevi** | Poticaj učenicima za odabir deficitarnih zanimanja te nezaposlenim osobama na prekvalifikaciju |
| **Nositelji** | Obrtnička komora Primorsko-goranske županije, Udruženje obrtnika Rijeka, Hrvatski zavod za zapošljavanje, Hrvatska gospodarska komora i Grad, Odjel gradske uprave za poduzetništvo i Odjel gradske uprave za odgoj i školstvo |
| **Korisnici** | Učenici, nezaposlene osobe |
| **Provedba** | Financijsko i organizacijsko podupiranje aktivnosti usmjerenih na promicanja izbora deficitarnih zanimanja, upoznavanje korisnika s programima i mjerama nadležnih tijela i potpornih institucija na području poticanja odabira deficitarnih zanimanja |

2.6.

|  |  |
| --- | --- |
| **Mjera** | **Info-poduzetnik** |
| **Ciljevi** | Dostava neposrednih i pravovremenih informacija od interesa za poduzetnike |
| **Nositelj** | Grad, Odjel gradske uprave za poduzetništvo |
| **Korisnici** | Gospodarski subjekti, bez obzira na veličinu, sa sjedištem odnosno prebivalištem na području grada |
| **Provedba** | Slanje informacija putem informativnih kanala te informacijskih sustava grada |

2.7.

|  |  |
| --- | --- |
| **Mjera** | **Organizacija tematskih susreta** |
| **Ciljevi** | Povezivanje gospodarskih subjekata kroz teme od zajedničkog interesa te sa specijalistima iz pojedinih područja od interesa za sudionike susreta |
| **Nositelj** | Grad, Odjel gradske uprave za poduzetništvo |
| **Korisnici** | Gospodarski subjekti, bez obzira na veličinu, sa sjedištem odnosno prebivalištem na području grada |
| **Provedba** | Organiziranje kongresa, konferencija, skupova i drugih događanja koja mogu doprinijeti razmjeni znanja i iskustava sudionika, njihovoj promociji te usvajanju novih spoznaja bitnih za tržišno poslovanje |

**3. Financiranje poduzetništva**

**Članak 9.**

Mjere iz područja Programa “Financiranje poduzetništva” utvrđuju se kako slijedi:

3.1.

|  |  |
| --- | --- |
| **Mjera** | **Subvencioniranje kamatne stope i naknade za obradu poduzetničkih kredita** |
| **Ciljevi** | Cilj je financiranje programa razvoja malog i srednjeg poduzetništva po povoljnijim uvjetima, očuvanje poslovanja, zadržavanje postojećih i otvaranje novih radnih mjesta subjekata malog gospodarstva, posebno u uvjetima usporavanja gospodarskog rasta. |
| **Nositelj** | Grad Rijeka, Odjel gradske uprave za poduzetništvo, HBOR i poslovne banke |
| **Korisnici** | Subjekti malog gospodarstva koji su u cijelosti u privatnom vlasništvu, sa sjedištem odnosno prebivalištem na području grada, korisnici poduzetničkih kredita HBOR-a i poslovnih banaka |
| **Provedba** | Subvencija kamatne stope i naknade za obradu poduzetničkih kredita iz Programa HBOR-a i poslovnih banaka |

**4. Razvoj poduzetničke infrastrukture**

**Članak 10.**

Mjere iz područja Programa “Razvoj poduzetničke infrastrukture” utvrđuju se kako slijedi:

4.1.

|  |  |
| --- | --- |
| **Mjera** | **Program: “Poduzetnički i tehnološko-edukacijski poduzetnički inkubatori”** |
| **Ciljevi** | Povećanje konkurentnosti, povećanje broja novoosnovanih gospodarskih subjekata i povećanje stope preživljavanja malih i srednjih poduzetnika |
| **Nositelj** | Grad, Odjel gradske uprave za poduzetništvo u suradnji s Riječkom razvojnom agencijom Porin d.o.o. |
| **Korisnici** | Subjekti malog gospodarstva koji se smatraju poduzetnikom – početnikom prema Odluci o korištenju usluga i poslovnih prostora poduzetničkih inkubatora Grada Rijeke te mali i srednji poduzetnici koji su u fazi razvoja novih/poboljšanih proizvoda i u procesu komercijalizacije inovacija sa sjedištem odnosno prebivalištem na području grada |
| **Provedba** | Pružanje usluga korištenja inkubatora, povoljniji prostorni uvjeti u razdoblju “odrastanja“ prema Odluci o korištenju usluga i poslovnih prostora poduzetničkih inkubatora Grada Rijeke te korištenje naprednih tehnologija za unapređenje poslovanja sukladno utvrđenim uvjetima o radu tehnološko -edukacijskog poduzetničkog inkubatora |

4.2.

|  |  |
| --- | --- |
| **Mjera** | **Program: “Inkubator za kreativne industrije”** |
| **Ciljevi** | Jačanje konkurentnosti kulturnog i kreativnog sektora kroz razvoj kreativnosti, vještina i talenta pojedinaca ili skupina kao potencijala za stvaranje dobiti, novih radnih mjesta te korištenje intelektualnog vlasništva, koje u konačnici doprinosi gospodarskom rastu i sveukupnom razvoju grada |
| **Nositelj** | Grad, Odjel gradske uprave za kulturu i Odjel gradske uprave za poduzetništvo |
| **Korisnici** | Pravne osobe, obrtnici i fizičke osobe u slobodnim zanimanjima u djelatnostima: informacijsko komunikacijskih tehnologija – IKT (proizvodnja softvera, NKD2007, Područje J, Odjeljak 62, razred 62.01 – Računalno programiranje, multimedijalnih računalnih igara, DVD i video produkciji, novim medijima i medijskim komunikacijama, glazbi i glazbeno-scenskoj umjetnosti, arhitekturi, dizajnu, grafici, modnom dizajnu, novoj medijskoj kulturi i modernim načinima oglašavanja |
| **Provedba** | Pružanje usluga podrške razvoju projekata po poduzetničkim načelima, omogućavanje povoljnijih prostornih uvjeta u fazi razvoja kreativnih ideja te prezentacije rada i postignuća pojedinaca i subjekata kulturnih i kreativnih industrija |

**5. Promicanje poduzetničke kulture**

**Članak 11.**

Mjere iz područja Programa “Promicanje poduzetničke kulture” utvrđuju se kako slijedi:

5.1.

|  |  |
| --- | --- |
| **Mjera** | **Razvoj društvene odgovornosti gospodarskih subjekata** |
| **Ciljevi** | Povezivanje gospodarskih subjekata i lokalne zajednice putem volonterskih aktivnosti gospodarskih udruženja, odjela gradske uprave i mjesnih odbora na području grada |
| **Nositelji** | Grad, Odjel za gradsku samoupravu i upravu i Odjel gradske uprave za poduzetništvo te Obrtnička komora Primorsko-goranske županije, Udruženje obrtnika Rijeka |
| **Korisnici** | Ustanove i udruge socijalno-humanog karaktera te mjesni odbori na području grada |
| **Provedba** | Uključivanje gospodarskih subjekata na rješavanju potreba i inicijativa lokalne zajednice kroz društveno korisni rad. Dodjela priznanja društveno odgovornim gospodarskim subjektima |

5.2.

|  |  |
| --- | --- |
| **Mjera** | **Medijski kutak** |
| **Ciljevi** | Isticanjem pozitivnih primjera i informiranjem o postignutim uspjesima podići razinu poduzetničke kulture |
| **Nositelj** | Grad, Odjel gradske uprave za poduzetništvo |
| **Korisnici** | Gospodarski subjekti, bez obzira na veličinu, sa sjedištem odnosno prebivalištem na području grada |
| **Provedba** | Korištenje medijskog prostora za promociju uspješnih projekata gospodarskih subjekata |

**6. Stvaranje društvenih vrijednosti primjenom poduzetničkih načela**

**Članak 12.**

6.1.

|  |  |
| --- | --- |
| **Mjera** | **Program razvoja socijalnog (društvenog) poduzetništva** |
| **Ciljevi** | Potpora i promicanje društveno-poduzetničkih inicijativa koje spajaju ekonomske i socijalne ciljeve |
| **Nositelj** | Grad, Odjel gradske uprave za poduzetništvo |
| **Korisnici** | Socijalni (društveni) poduzetnici, nositelji inicijativa, aktivnosti i projekata u području socijalnog (društvenog) poduzetništva |
| **Provedba** | Edukacija, promocija i sufinanciranje aktivnosti i projekata te korištenje poduzetničke infrastrukture grada u fazi razvoja socijalnog (društvenog) subjekta |

**V. SREDSTVA ZA PROVEDBU MJERA IZ PROGRAMA**

**Članak 13.**

Sredstava za provedbu mjera iz ovoga Programa, osiguravaju se u Proračunu Grada i iz drugih izvora.

Visinu sredstava koja su namijenjena za provedbu mjera iz ovoga Programa utvrđuje Gradonačelnik Grada (u daljnjem tekstu: Gradonačelnik).

**VI. PROVEDBA MJERA IZ PROGRAMA KOJE PREDSTAVLJAJU POTPORU**

**MALE VRIJEDNOSTI**

**Članak 14.**

Za provedbu mjera iz ovoga Programa, koje sukladno zakonu predstavljaju potporu male vrijednosti, Gradonačelnik odnosno nositelj provedbe pojedine mjere koji je utvrđen u ovome Programu raspisuje javni poziv.

Javni poziv koji raspisuje Gradonačelnik objavljuje se na web stranici Grada www.rijeka.hr, a obavijest o objavljenom javnom pozivu obznanjuje se i u dnevnom tisku. Poduzetnicima koji su uključeni u sustav informiranja uspostavljen od strane Grada za potrebe informiranja poduzetnika i koji su iskazali interes za dobivanje informacija o javnim pozivima, obavijest o objavljenom javnom pozivu upućuje se i putem tog sustava.

Javnim pozivom iz stavka 2. ovoga članka utvrđuje se trajanje javnog poziva, način podnošenja prijava te uvjeti, administrativni i kvalitativni kriteriji za dodjelu potpora male vrijednosti. Pri određivanju kvalitativnih kriterija ocjenjivanja dostavljenih prijava posebno će se uzeti u obzir sukladnost ciljevima utvrđenim strateškim razvojnim dokumentima, utjecaj na zapošljavanje i povećanje konkurentnosti riječkog gospodarstva.

Javni poziv koji raspisuje nositelj provedbe pojedine mjere koji je utvrđen u ovome Programu objavljuje se i provodi na način utvrđen posebnim aktima.

Dopuštenost potpore male vrijednosti ocjenjuje Odjel odnosno nositelj provedbe pojedine mjere koji je utvrđen u ovome Programu sukladno odredbama propisa o potporama male vrijednosti.

Na osnovu provedenog javnog poziva iz stavka 2. ovoga članka i ocjene dopuštenosti potpore iz stavka 5. ovoga članka, Gradonačelnik na prijedlog Odjela dodjeljuje potporu male vrijednosti.

Na osnovu provedenog javnog poziva iz stavka 4. ovoga članka i ocjene dopuštenosti potpore iz stavka 5. ovoga članka, nositelj provedbe pojedine mjere koji je utvrđen u ovome Programu dodjeljuje potporu male vrijednosti.

**VII. PRIJELAZNE I ZAVRŠNE ODREDBE**

**Članak 15.**

Ugovori sklopljeni na temelju Općeg programa mjera poticanja razvoja poduzetništva na području grada Rijeke (“Službene novine Primorsko-goranske županije” broj 6/08, 40/09, [6/10](http://www.sn.pgz.hr/default.asp?Link=odluke&id=19298), 41/10 i 6/12), ostaju na snazi do isteka vremena na koje su sklopljeni.

**Članak 16.**

Danom stupanja na snagu ovoga Programa prestaje važiti Opći program mjera poticanja razvoja poduzetništva na području grada Rijeke (“Službene novine Primorsko-goranske županije” broj 6/08, 40/09, [6/10](http://www.sn.pgz.hr/default.asp?Link=odluke&id=19298), 41/10 i 6/12).

**Članak 17.**

Ovaj Program stupa na snagu osmoga dana od dana objave u “Službenim novinama Grada Rijeke”.

TEKST KOJI NIJE UŠAO U PROČIŠĆENI TEKST

Izmjene i dopune Općeg programa poticanja razvoja poduzetništva na području grada Rijeke

(„Službene novine Grada Rijeke“ broj 9/18)

Članak 7.

Ove Izmjene i dopune Programa stupaju na snagu osmoga dana od dana objave u „Službenim novinama Grada Rijeke“.